Heger, Eduard, predseda vlády SR (2021-12-09):
Ďakujem za doplňujúcu otázku. Pán poslanec, predpokladám, že ste ma počúvali, kým som teraz odpovedal, pretože na diskusiu je potrebné aj vedieť počúvať. To je veľmi dôležité. Diskusia nie je monológ, je to dialóg. Čiže počúvanie, odpovedanie, odpovedanie, počúvanie. Som rád, že ste doplnili otázku, a verím, že budete pokračovať v počúvaní toho, čo poviem. A ja som povedal vo svojej prvej časti, že tie diskusie vediem v regiónoch aj s občanmi, aj s odborníkmi, takže to máme zodpovedané. To sa deje. Takisto som odpovedal, že tie diskusie medzi tými odbornosťami, ktoré ste povedali, sa vedú. Ale ich výsledky sú známe. Aj ich názory, týchto ľudí, sú známe. Áno, do tých diskusií sa zapájajú aj ľudia, ktorí nemajú tú odbornosť. Žiaľ, na škodu veci. A keď sa ma pýtate, čo som urobil ako zastupujúci minister zdravotníctva za tri týždne pre to, aby bolo viac lekárov, tak predpokladám, že si uvedomujete absurdnosť svojej otázky. A keď sa chceme teda baviť o počte lekárov, tak ja vás, páni poslanci a dámy poslanci, poprosím, aby ste si naštudovali veci predtým, ako kladiete otázky, pretože ja som si dal pripraviť podklady, a musím povedať, že v porovnaní s rokom 2010 má Slovensko viac lekárov, ako malo. Dokonca za posledné roky je tam nárast, nie veľký, nie veľký, ale je. Ak hovoríme o úbytku lekárov alebo zdravotných sestier, tak hovoríme primárne z dôvodu dosiahnutia dôchodkového veku. Nepredpokladám, páni poslanci, že by ste chceli, alebo pani poslankyne, že by ste chceli teraz nútiť ľudí, hoci majú nárok na odchod do dôchodku, aby doňho nešli. To nepredpokladám. Čiže majú právo využiť túto svoju možnosť ísť do dôchodku, keď ich dôchodkový vek nastane, tak ako to býva po iné roky. Po druhé. Keď si zoberiete samotných anestéziológov, o ktorých vieme, že sú najdôležitejší z hľadiska zápasu s COVID-om. Vieme, že príprava takýchto lekárov v škole, na univerzitách je šesť rokov. Vieme, že zručnosť v tak náročnom a dôležitom odbore trvá opäť mnoho rokov. Nepredpokladám, že by ste chceli, aby pacientov v ťažkých stavoch, ktorí, sú potrebné, aby boli pripnutí na umelú pľúcnu ventiláciu, aby to robili ľudia, ktorí v tom nemajú zručnosť a skúsenosť a, nedajbože, vzdelanie. A keďže vieme, že tie potrebné roky na to, aby ste takýchto lekárov pripravili, tak je úplne samozrejmé, že vláda za dva roky nevie zabezpečiť vyšší počet, ako už lekári, ktorí sú v systéme, takže prosím, klaďte otázky, ktoré sú relevantné, a nie, ktoré sú populistické, pretože zneužívate, zneužívate nedostatok informácií u občanov na to, aby ste sa zapáčili, a nehovoríte celú pravdu. Ale i napriek tomu, vďakabohu, pribúda počet anestéziológov a máme ich viac, ako sme ich mali pred rokom, ako sme ich mali pred dvomi rokmi. Na druhej strane, áno, zdravotníctvo je po mnohých rokoch inej garnitúry na Slovensku na kolenách. A preto som ja ešte ako minister financií, spolu s kolegami vo vláde sme sa rozhodli, že z jednou z dvoch národných priorít plánu obnovy, hoci sme nemuseli, bude zdravotníctvo. A ja si pamätám hlasy tejto Národnej rady, ktorá hovorila, nemali ste dávať toľko peňazí do toho zdravotníctva, prečo ste nedali na taký rezort, onaký, tamtaký. Práve preto, že zdravotníctvo to potrebuje najviac, pán poslanec, preto sme povedali, že dáme navýšenie do infraštruktúry, pretože zdravotníctvo bolo vyzlečené donaha počas tejto pandémie a odna... obnažilo hanbu predchádzajúcich vlád. A to je neodškriepiteľné, hoci populistickými rečami sa snažia túto hanbu zaodieť predstavitelia vtedajších vlád a dnešnej opozície. Ale pravda nepotrebuje svoju obhajobu, a preto vám ju len ponúkam, či ju chcete akceptovať, alebo nie. Takže my budeme naďalej tvrdo pracovať na tom, aby sme zlepšovali systém, aby lekári neodchádzali do zahraničia, aby odchádzali pracovať tu, aby mali omnoho lepšie podmienky, lebo ak sa rozprávate s lekármi, ak si dáte, pán poslanec, tú námahu a budete sa rozprávať s lekármi prinajmenšom toľko, čo ja, tak zistíte, čo všetko potrebujú k svojej práci a čo je v skutočnosti tou najväčšou prekážkou. A verím, že potom tu v parlamente budeme mať kvalifikovanú a konštruktívnu diskusiu. Ďakujem pekne, skončil som.